Hommeltuie, lyfkameras op paaie ingespan | Netwerk24
29 Maart 2021 22:45
Die departement van vervoer gaan lyfkameras en hommeltuie inspan om padsterftes oor die Paasnaweek te probeer beperk.
Dikeledi Magadzi, adjunkminister van vervoer, het Maandag op die bekendstelling van die landwye Paasfees-padveiligheidsveldtog in Noordwes gesê die hommeltuie sal die departement help om motoriste te identifiseer wat roekeloos en te vinnig ry. Verkeersbeamptes sal dan ontplooi word om hierop te reageer. Daar word egter nog met belanghebbendes beraadslaag om te verseker dat bewyse wat deur die gebruik van hommeltuie ingesamel word, toelaatbaar is en tot 'n hoër skuldigbevinding kan lei.
"Meer mense sal gedurende Paasfees op die paaie wees en die landgrense binnekom, veral weens kulturele en godsdienstige aktiwiteite. Padgebruikers moet die padreëls met dieselfde ywer as die (Covid-19-)gesondheidsregulasies nakom," sê Magadzi.
In 2020, ondanks die harde inperking en reisbeperkings, is 38 mense op die paaie dood. Oor hierdie tydperk word gewoonlik sowat 230 padsterftes aangeteken.
"Die nuwe tegnologie, wat Maandag bekend gestel is, gaan wetstoepassers help om doeltreffender te werk," sê Magadzi.
Die departement gaan ook vir beamptes lyfkameras gee om hulle te help in die versameling van bewyse en om die skuldigbevindingskoers vir padverkeersoortredings te verbeter.
"Soos die Padverkeersbestuurskorporasie die volgende drie tot vyf jaar die gebruik van lyfkameras uitbrei, beoog ons om diensvlakke te verbeter.
"Hierdie kameras sal as afskrikmiddel vir korrupsie dien en sodoende beamptes verhinder om omkoopgeld van motoriste te vra of te aanvaar. Elke interaksie wat 'n beampte met 'n motoris het, word opgeneem.
"Dus is daar geen wegkruipplek vir diegene wat bo hul vermoë leef en hul leefstyl ten koste van wetsgehoorsame padgebruikers deur middel van omkoopgeld finansier nie."